Rugby-legende, Jan Ellis, woon en werk die afgelope 24 jaar op sy Nooitgedacht-plot buite Rayton. Hier bedryf hy sy eie afslaersaak, en het ’n winkelkompleks sowel as ’n vulstasie gevestig.
En die rede hoekom hy begin het om ’n landelike vendusie aan te bied? Jan sê dat hy nog altyd met mense gewerk het. So het ek groot geword, en so gaan ek aan, sê hy. “Hier was ’n vendusietjie waar ek moes uithelp as afslaer, alhoewel ek nie gedink het ek sal ’n afslaer word nie.”
Hy het die werk geniet en ’n kursus as afslaer suksesvol voltooi. Toe Jan die vendusie oorgevat het, was daar so tien mense op ’n Saterdag. Vandag het dié vendusies ’n instelling vir die gemeenskap geword.
Jan se rugby-aanhangers sal jou vandag nog vertel dat daar waar hy was, altyd iets gebeur het. As hy in ’n losskrum ingaan, sien jy hoe kom sy hand met die bal uit.
Jan het uitgeblink as losvoorspeler, sy spel het die verbeelding van die toeskouers aangegryp en by sy teenstanders vrees ingeboesem. Hy was altyd superfiks en sy teenstanders het dit veral in wedstryde besef. Wanneer die spelers se spiere begin tam word in die tweede helfte, skakel Jan oor na ’n hoër rat. In Windhoek se omgewing is daar pragtige kliprandjies en vir Jan was dit ’n gymnasium waar hy die rante op en af gedraf het, uur na uur.
As fiksste lid van sy span was sy naam eerste en outomaties op die lys as ’n Springbokspan gekies word. In die begin van sy loopbaan het hy vir Suidwes-Afrika en Transvaal uitgedraf en hy beskou die tyd wat hy in Otjiwarongo vir die klub en vir Namibië gespeel het, as van sy lekkerste rugbydae. Jan is in Brakpan gebore, maar het in die destydse Suidwes-Afrika grootgeword.
Sy vermoë om ’n bal te hanteer en te bemeester, sy spoed en krag, het hom bo die ander spelers laat uitstaan. Die rooikop se kragtige lopies met die bal stewig in een van die groot hande vasgeklem, het rugbyskares wêreldwyd gaande gehad